## Rješenje kojim se utvrđuje da je investicijsko društvo Antea brokeri d.o.o., Zagreb, otklonilo utvrđene nezakonitosti i nepravilnosti po rješenju Hrvatske agencije za nadzor financijskih usluga

### NN 34/2010 (19.3.2010.), Rješenje kojim se utvrđuje da je investicijsko društvo Antea brokeri d.o.o., Zagreb, otklonilo utvrđene nezakonitosti i nepravilnosti po rješenju Hrvatske agencije za nadzor financijskih usluga

HRVATSKA AGENCIJA ZA NADZOR FINANCIJSKIH USLUGA

901

Na temelju odredbi članka 15. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 261. stavka 1. Zakona o tržištu kapitala (»Narodne novine« broj 88/08, 146/08, 74/09), u predmetu kontinuiranog nadzora u svezi naplate odregistracije financijskih instrumenata nad investicijskim društvom Antea brokeri d.o.o. Zagreb, Derenčinova 1, Uprava Hrvatske agencije za nadzor financijskih usluga, na sjednici održanoj 11. ožujka 2010. godine, donijela je

RJEŠENJE

I. Utvrđuje se da je investicijsko društvo Antea brokeri d.o.o. Zagreb, Derenčinova 1, otklonilo utvrđene nezakonitosti i nepravilnosti po rješenju Hrvatske agencije za nadzor financijskih usluga klasa: UP/I-041-02/09-06/14, urbroj: 326-321/10-4, od 14. siječnja 2010. godine.

II. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je provela postupak kontinuiranog nadzora nad investicijskim društvom Antea brokeri d.o.o. Zagreb, Derenčinova 1, (dalje: Društvo), u svezi s naplatom odregistracije financijskih instrumenata, sukladno odredbi članka 15. točka 2. Zakona o Hrvatskoj agenciji za nadzor financijskih usluga i članaka 541. i 542. stavak 1. točka 2. Zakona o tržištu kapitala (»Narodne novine« broj 88/08, 146/08, 74/09, dalje: ZTK). O obavljenom nadzoru je 10. prosinca 2009. godine sastavljen Zapisnik, a Društvo je 28. prosinca 2009. godine dostavilo Primjedbe na isti koje svojim sadržajem u bitnome ne mijenjaju činjenice o utvrđenim nezakonitostima i nepravilnostima iz Zapisnika.

Stoga je rješenjem od 14. siječnja 2010. godine, klasa: UP/I-041-02/09-06/14, ubroj: 326-321/10-4, Društvu naloženo da u roku od 15 dana od dana zaprimanja rješenja:

– dostavi svim malim ulagateljima, s kojima je sklopilo Ugovore o pružanju usluge prije 1. studenoga 2008. godine, na trajnom mediju podatak o uvođenju naknade za odregistraciju vrijednosnih papira u iznosu od 100,00 kn po vrijednosnom papiru neovisno o količini,

– omogući malim ulagateljima, koji ne prihvate uvođenje naknade za odregistraciju vrijednosnih papira, pravo na raskid Ugovora o pružanju usluge bez naknade.

Istim rješenjem je Društvu naloženo da u roku od 30 dana od dana zaprimanja rješenja Agenciji podnese izvještaj o poduzetim mjerama te istome priložiti dokumentaciju i druge dokaze iz kojih je vidljivo da su utvrđene nezakonitosti otklonjene. Navedeno rješenje je Društvo zaprimilo 15. siječnja 2010. godine.

Agencija je 12. veljače 2010. godine zaprimila Izvještaj o poduzetim mjerama po rješenju od 14. siječnja 2010. godine, kojem je Društvo priložilo popis svih malih ulagatelja s kojima je sklopilo Ugovor o pružanju usluge prije 1. studenoga 2008. godine, dopis koji je upućen na 990 malih ulagatelja i presliku računa Hrvatske pošte d.d. o plaćanju ukupno 990 pošiljaka.

Uvidom u navedenu dokumentaciju i telefonskim kontaktom ovlaštene osobe Agencije s nekoliko malih ulagatelja Društva koji su izabrani metodom slučajnog odabira, utvrđeno je da je Društvo otklonilo nezakonitosti i nepravilnosti kako je naloženom točkom 1. alineja 1. navedenog rješenja.

S obzirom na to da Društvo uz izvještaj nije dostavilo niti jednu ispravu kojom bi dokazalo da je postupilo u skladu s točkom 1. alineja 2. navedenog rješenja, Agencija je isto pozvala na nadopunu izvještaja.

Društvo je 1. ožujka 2010. godine dostavilo Odluku koju je donijelo 1. veljače 2010. godine. Navedenom Odlukom Društvo se sukladno predmetnom rješenju Agencije bezuvjetno obvezalo omogućiti svim malim ulagateljima koji ne prihvate uvođenje naknade za odregistraciju vrijednosnih papira, pravo na raskid Ugovora o pružanju usluge bez dodatne naknade odnosno troškova.

Uvidom u navedenu Odluku utvrđeno je da je Društvo otklonilo nezakonitosti i nepravilnosti kako je naloženom točkom 1. alineja 2. navedenog rješenja.

Slijedom navedenog, a na temelju utvrđenog pravog stanja stvari i odredbe članka 261. stavka 1. ZTK-a, odlučeno je kao u izreci.

Temeljem odredbe članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU:

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-041-02/09-06/14

Urbroj: 326-321/10-10

Zagreb, 11. ožujka 2010.

Član Uprave
Željko Kopčić, v. r.

Rješenje, NN 34/2010-901